รอลุ้น
ในข่าวลือมักมีความจริงซ่อนอยู่เสมอ
11 ม.ค. 2556

ในข่าวลือมักมีความจริงซ่อนอยู่เสมอ
ในที่สุด ทาคาชิ โมริมูระ รองประธานและประธานเจ้าหน้าที่บริหารของธนาคารมิตซูบิชิ ยูเอฟเจ ในเครือกลุ่มบริษัทการเงินยักษ์ใหญ่ของญี่ปุ่น มิตซูบิชิ ยูเอฟเจ ไฟแนนเชียล กรุ๊ป ก็เปิดเผยกับสำนักข่าวบลูมเบิร์ก เมื่อวันที่ 10 ม.ค.ว่า ทางบริษัทได้ยื่นเสนอซื้อหุ้นธนาคารกรุงศรี อยุธยา จากกลุ่มบริษัท เจนเนอรัล อิเล็กทริค (จีอี) แล้ว
ทว่า ยังไม่ได้รับคำตอบที่ชัดเจนจากทางจีอี 
ก่อนหน้านี้มีรายงานเมื่อวันที่ 24 ธ.ค.ว่า มิตซูบิชิ ยูเอฟเจ สามารถบรรลุข้อตกลงซื้อหุ้นธนาคารกรุงศรีฯ จำนวน 25.3% ได้สำเร็จ ท่ามกลางแผนการที่จะขยายธุรกิจมายังภูมิภาคเอเชียตะวันออกเฉียงใต้ โดยเมื่อเดือนที่แล้วเพิ่งประกาศแผนซื้อหุ้น 20% ในธนาคารคเวียตอินแบงก์ ในเวียดนาม 
วงเงินสูงลิ่ว 743 ล้านเหรียญสหรัฐ ราวๆ 2.23 หมื่นล้านบาท
คราวนี้ถ้าซื้อหุ้นในแบงก์กรุงศรีฯ ในสัดส่วน 25.3% มูลค่าก็ตกประมาณ 1,500 ล้านเหรียญสหรัฐ คิดเป็นเงินบาทก็ตก 4.5 หมื่นล้านบาท
มิตซูบิชิ ยูเอฟจี ถือเป็นบริษัทโฮลดิ้งส์ด้านธนาคารบริการการเงิน ธุรกิจทรัสต์ บัตรเครดิต ลีสซิง บริหารสินทรัพย์ เงินกู้เพื่อที่อยู่อาศัย ประกัน แลกเปลี่ยนเงินตรา มีสินทรัพย์ 2.5 ล้านล้านเหรียญสหรัฐ มีเงินฝาก 1.7 ล้านล้านเหรียญสหรัฐ
ว่ากันว่า ไทยพาณิชย์ก็ติดต่อขอซื้อหุ้น แต่ตกลงกับเจ้าสัวกฤตย์ รัตนรักษ์ ไม่ได้
ไม่เช่นนั้นอื้ออึงกว่านี้